Rekenaars by skool weggedraFoto: SAPD/Facebook Die polisie in Mpumalanga het ŉ voorval veroordeel waartydens ŉ skool by Kanyamazane, naby Mbombela, se rekenaarlaboratorium rot en kaal besteel is. Altesame 22 skootrekenaars, asook ŉ oorhoofse projektor ter waarde van R66 700, is by die Portia Shabangu Secondary School in Tekwane-Suid gesteel, het kol. Mtsholi Bhembe, polisiewoordvoerder in Mpumalanga, gesê. Personeel van die skool het gister by die skool aangekom en die laboratorium sonder enige toerusting aangetref. ŉ Saak van diefstal word ondersoek, maar niemand is nog in verband met die voorval in hegtenis geneem nie. Die polisie het ŉ beroep op lede van die gemeenskap gedoen om met inligting oor die diefstal na vore te kom. “Die provinsiale kommissaris, lt.genl. Mondli Zuma, het gesê dit is hartseer dat mense só wreed en gulsig kan wees. Hulle optrede het ŉ direkte invloed op die toekoms van leerders,” het Bhembe gesê.